กองบัญชาการตำรวจนครบาล แนะนำหลีกเลี่ยงเส้นทางรอบอนุสาวรีย์ประชาธิปไตย เนื่องจาก มีการนัดชุมนุมบริเวณดังกล่าว อาจส่งผลกระทบการจราจร
พลตำรวจตรีจิรสันต์ แก้วแสงเอก รองผู้บัญชาการตำรวจนครบาล เปิดเผยว่า เนื่องจาก มีการประกาศผ่านสื่อสังคมออนไลน์ นัดรวมตัวชุมนุมบริเวณอนุสาวรีย์ประชาธิปไตย ซึ่งเป็นเส้นทางสายหลัก ที่ประชาชนใช้ในการสัญจรไปมาระหว่างฝั่งพระนคร และฝั่งธนบุรี จึงขอให้หลีกเลี่ยงเส้นทางตั้งแต่เวลา 14.00 น. เป็นต้นไป จนเสร็จสิ้นการชุมนุม         เส้นทางที่อาจได้รับผลกระทบและควรหลีกเลี่ยง ได้แก่ ถนนราชดำเนินกลาง (ตั้งแต่แยกคอกวัว – แยกผ่านฟ้าลีลาศ) และถนนดินสอ (ตั้งแต่แยกสะพานวันชาติ – แยกมหรรณพ) พร้อมแนะนำประชาชนที่จะเดินทางระหว่างฝั่งพระนคร และฝั่งธนบุรี สามารถใช้เส้นทางสะพานซังฮี้ สะพานพระราม 8 และสะพานพระปกเกล้า หรือคู่ขนานลอยฟ้า ต่อทางด่วนศรีรัช         ทั้งนี้ ขอให้ผู้ใช้รถใช้ถนนได้รับทราบ เพื่อเตรียมความพร้อมวางแผนการเดินทาง โดยกองบัญชาการตำรวจนครบาล ได้จัดเตรียมกำลังตำรวจจราจรคอยอำนวยความสะดวกด้านการจราจรให้แก่ผู้ใช้รถใช้ถนนในภาพรวม เพื่อให้ประชาชนได้รับผลกระทบน้อยที่สุด หากต้องการสอบถามข้อมูลเส้นทางเพิ่มเติม สามารถสอบถามได้ที่ ศูนย์ควบคุมและสั่งการจราจร (บก.02) หมายเลขโทรศัพท์ 1197 ได้ตลอด 24 ชั่วโมง หรือทางแอพพลิเคชั่น M – Help Me และ ทางเว็บไซต์ WWW.TRAFFICPOLICE.GO.TH